Skúlin á Fløtum-størsta kommunala íløga nakrantíð Í dag er ráðleggingardagur í samanlagda Kommunu- og Venjingarskúlanum. Eitt av evnunum í morgun var framløga hjá Biritu Wardum, býararkitekti, um komandi Skúlan á Fløtum, og frágreiðing frá Heðini Mortensen, borgarstjóra, í hesum sambandi. Borgarstjórin greiddi frá, at byggiverkætlanin úti á Fløtum ivaleyst verður enn ein slóðbrótandi skúlaverkætlan bæði fyri borgarar og næmingar í Tórshavnar kommunu. Á nýggjárinum løgdu gomlu skúlarnir formliga saman við nýggja navninum Skúlin á Fløtum. Ein samanlegging av tveimum góðum traditiónsríkum skúlum í sjálvum sær er ein krevjandi tilgongd, har næmingar og lærarar skulu samansjóðast og nýggi skúlin finna beinini. -Henda tilgongd gerst ikki minni avbjóðandi av, at stórt arbeiði at fyrireika byggingina av nýggja skúlanum á Fløtum fer fram samstundis. Eg veit eisini, at lærarar, sum er spjaddir kring stóran part av býnum í ymsum skúlaeindum, er heldur ikki besta fortreyt fyri samansjóðing ella orku til eisini at arbeiða við nýggja skúlanum. Men tað er so eisini ein orsøk til, at vit øll seta øll segl til fyri at fáa nýggja skúlan bygdan sum skjótast, segði borgarstjórin. -Eingin ivi skal vera um, at tað vilja vit øll. Bygningar hava nógv at siga fyri ein góða skúla, men bygningar skapa ikki innihaldið, tað gera tit, lærarar og leiðsla við tykkara týdningarmiklu førleikum og royndum. -Verandi støða við einum skúla í seks eindum kring býin er einans ein fyribilsskipan á leiðini til ein nýmótans og spennandi skúlabygning úti á Fløtum. Tað gleðiliga er, at komandi fimm árini fara hesar eindirnar at fækkast, og í stigum taka vit nýggja skúlan í brúk í ávíkavist 2018, 2019 og 2020. Lat meg leggja dent á, at hetta eru ikki bara nøkur árstøl at tøla tykkum við, hetta er tann arbeiðssetningur, vit hava givið okkum sjálvum, og sum føroyska byggivinnan eisini hevur givið tilsøgn um er fult realistisk at fremja. -Í hesum døgum verður løgd seinasta hond á sonevndu byggiskránna. Til tann námsfrøðiliga partin hava nógv av tykkum givið tykkara týdningarmikla fakliga og visjonera íkast. Ikki færri enn 17 arbeiðsbólkar hava verið í sving saman við bygginevnd og ráðgevum, og tit hava fyrimyndarliga lagt alla orku í at fáa tað so gott sum tilber. Tað vil eg takka tykkum fyri. Vit kunnu veruliga síggja fram til at fáa ein framtíðar skúla, har tað verða nógvir og góðir møguleikar fyri góðari útbúgving, menning og trivnaði, bæði fyri næmingar og lærarar. -Tað at skipa størri skúlaeindir er liður í eini størri politiskari tilgongd. Kommunan tók í 2011 stig til at gera eitt uppskot til nýggjan skúlabygnað í kommununi, sum tað nú verður arbeitt eftir, og eisini á landsplani verður arbeitt við broytingum í skúlabygnaðinum. Hetta koma vit alt at síggja meira til komandi árini. -Við størri skúlaeindum eru sjálvandi fleiri fyrimunir, serliga, at næmingarnir kunnu fáa eitt breiðari fakligt útboð og sosialan felagsskap, og at lærarar í størri mun kunnu undirvísa í sínum høvuðslærugreinum. Harumframt kann fáast størri fleksiblitetur til ymisk fakligt og praktiskt samstarv og menning eitt nú í toymum. -Sum borgarstjóri fegnist eg um, at tilgongdin nú er komin so langt, at byggiskráin skal til endaliga politiska viðgerð nú í oktober. Vit arbeiða á nógvum frontum í senn, so her í vikuni fingu ráðgevarar innan arkitektafakið møguleika at gerast undangóðkendir til at fara undir at tekna nýggja bygningin út frá teimum krøvum, sum byggiskráin ásetir. -Beint eftir heystfrítíðina fáa góðkendu arkitektarnir høvið at taka lut í hugskotskapping, har vit á fyrsta sinni fáa boð uppá, hvussu nýggi skúlin kemur at síggja út. Hesi úrslit koma vit at síggja beint fyri jól, og neyv tíðarætlan er løgd fyri alt verkætlanarskeiðið. -Eg fegnist eisini um, at samanlagdi skúlin er væl í gongd at finna sín egna samleika. Hetta sæst m. a. í, at samlaði skúlin nú er komin í skúlaskipanina Vitanet og soleiðis er í fremstu røð við samskifti við næmingar og foreldur. Ætlanin er eisini, at nýggi skúlin verður í fremstu røð, tá um nýmótans tøkni, KT og miðlar ræður. -Og eingin ivi skal vera um, at Tórshavnar kommuna vil framhaldandi stuðla undir, at tit sum lærarar, námsfrøðingar og skúlastjórn kunnu koma fram á leið við at gerast ein væl samansjóðaður starvsfólkahópur. -Byggiverkætlanin er gott í gongd, og eg kann lova, at hon fær fremstu politisku raðfesting. Hetta verður størsta kommunala íløga nakrantíð. Eg vóni tí eisini, at tit framhaldandi sýna sama ágrýtni og góðvilja til at taka við teimum avbjóðingunum, sum altíð vilja vera, tá broytingar fara fram, segði Heðin Mortensen, borgarstjóri, áðrenn Birita Wardum, býararkitektur, greiddi nærri frá ymsu ítøkiligu lutunum í byggiverkætlanini.